রবিবার ভয়াবহ অগ্নিকান্ডে মালবাজারের ডেউলি মার্কেটের অধিকাংশ দোকান ভষ্মীভূত হয়ে গেল।
জলপাইগুড়ি, ময়নাগুড়ি, শিলিগুড়ি এবং মালবাজার থেকে দমকলের ৫টি ইঞ্জিন গিয়েও খুব একটা সুবিধা হয়নি। আগুন নিয়ন্ত্রণে আনার চেষ্টা পর্বেই প্রায় ৬০টি দোকান পুড়ে ছাই হয়ে যায়। ক্ষয়ক্ষতির আর্থিক পরিমাণ ১ কোটি টাকার বেশি হবে বলে, মাল পুরসভার চেয়ারম্যান স্বপন সাহা এবং ব্যবসায়ীরা দাবি করেছেন। কোনও হতাহতের খবর নেই।
এদিন ভোর ৪টে নাগাদ আগুন লাগার খবর যখন ছড়িয়ে পড়ে তখন মাল শহর ঘুমিয়ে ছিল। সবজি, হোটেল, মুদি, এইরকম দোকান বেশি ছিল ওই বাজেরে। বাজার অঞ্চল বেশ ঘিঞ্জি ছিল। এ ছাড়া, বৈদ্যুতিক তার যেভাবে ঝুলে থাকে তাতে জতুগৃহ বলাই যায়।
ব্যবসায়ীরা জানিয়েছেন, সব শেষ হয়ে গেল। এইভাবে রাস্তায় বসতে হবে ভাবতেও পাড়িনি। দমকলের জলপাইগুড়ির আধিকারিক আশীষ পুততুন্ডু জানান, আগুন বড় ধরনের লেগেছিল। তবে,শর্ট সার্কিট নাকি গ্যাস সিলিন্ডার থেকে আগুন ছড়িয়েছিল তা ক্ষতিয়ে দেখা হবে।